KOMISJONI MÄÄRUS (EL) 2019/1582,

25. september 2019,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate imasaliili jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Imasaliili jääkide piirnormid on sätestatud määruse (EÜ) nr 396/2005 II lisas ja III lisa B osas.

(2) Imasaliili jääkide kehtivate piirnormide kohta esitas Euroopa Toiduohutusamet (edaspidi „amet“) põhjendatud arvamuse kooskõlas määruse (EÜ) nr 396/2005 (2) artikli 12 lõikega 1. Amet soovitas kartulite ja tomatite ning odra-, kaera-, rukki- ja nisuterade puhul jääkide piirnormi vähendada. Teatavate toodete puhul soovitas amet kehtivaid piirnorme suurendada.

(3) Amet jõudis järeldusele, et teatavate jääkide piirnormide kohta ei olnud kogu teave kättesaadav ja riskijuhid peavad asjaolusid täiendavalt kaaluma. Riskijuhtimise seisukohast on asjakohane kehtestada määruse (EÜ) nr 396/2005 II lisas olevad jääkide piirnormid praegusel tasemel või ameti määratud tasemel tsitrusviljade, maasikate, pamplite, vaarikate, kabatšokkide ja melonite ning sigade, veiste ja hobuslaste lihaskoe, rasvkoe, maksa ja neerude puhul, nagu ka lehma- ja hobusepiima puhul, sest nende toodete puhul oli kättesaadav vaid piiratud teave ning amet tuletas jääkide piirnormid, mis ei põhjusta tarbijakaitsega seotud probleeme. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Riskijuhtimise seisukohast on asjakohane kehtestada määruse (EÜ) nr 396/2005 II lisas jääkide piirnormiks konkreetne määramispiir või vaikeväärtus kooskõlas määruse (EÜ) nr 396/2005 artikli 18 lõike 1 punktiga b õunviljade, hurmaade, banaanide ja paprikate puhul, sest nende toodete puhul puudus teave, mille põhjal amet võiks tuletada jääkide piirnormid, mis ei tekita tarbijakaitsega seotud probleeme.

(4) Amet märkis, et imasaliili jääkide piirnormid greipide, apelsinide, õunte, pirnide, banaanide, kartulite ja veisemaksa puhul ning ELi jääkide piirnormi aluseks olev Codexi jääkide piirnorm (CXL) astelpihlakate puhul võivad tekitada tarbijakaitsega seotud probleeme. Võttes arvesse täiendavat teavet greipide, apelsinide ja kartulite kohta, tuletas amet greipide, apelsinide, kartulite ja veisemaksa puhul alternatiivsed jääkide piirnormid, mis selliseid probleeme ei tekita. Õunte, pirnide, astelpihlakate ja banaanide jääkide piirnormide puhul märkis amet, et riskijuhid võivad kaaluda nende kehtestamist asjaomase määramispiiri või jääkide piirnormi vaikeväärtuse alusel, nagu on sätestatud määruse (EÜ) nr 396/2005 artikli 18 lõike 1 punktis b.

(5) Amet tegi ettepaneku jääkide läbivaadatud määratluste kohta. Jääkide määratlusi on asjakohane vastavalt muuta.

(6) Sõltumata määruse (EÜ) nr 396/2005 artikli 12 lõike 1 kohasest jääkide piirnormide läbivaatamisest, esitati kooskõlas määruse artikliga 6 taotlus kehtivate imasaliili jääkide piirnormide muutmiseks tsitrusviljade, õunte, pirnide, banaanide ja kartulite ning loomsete saaduste puhul.

(7) Vastavalt määruse (EÜ) nr 396/2005 artiklile 8 hindas taotlust asjaomane liikmesriik ja hindamisaruanne edastati komisjonile.

(8) Amet hindas määruse (EÜ) nr 396/2005 artikli 10 kohaselt taotlust ja hindamisaruandeid, uurides eelkõige tarbijatele ja vajaduse korral ka loomadele avalduvaid riske, ning esitas põhjendatud arvamuse (3) jääkide kavandatavate piirnormide kohta. Amet edastas kõnealuse arvamuse taotlejatele, komisjonile ja liikmesriikidele ning tegi selle üldsusele kättesaadavaks.

(9) Määruse (EÜ) nr 396/2005 artikli 10 kohases põhjendatud arvamuses jõudis amet järeldusele, et kavandatud kasutusviiside puhul ei ole võimalik jääkide piirnorme muuta enne, kui on tehtud genotoksilisuse ja üldise mürgisuse riskihindamine taime metaboliitide R014821, FK-772 ja FK-284 kohta. Amet jõudis ka järeldusele, et teave, mida ei olnud saadaval määruse artikli 12 lõike 1 kohasel jääkide piirnormide läbivaatamisel, esitati koos määruse artikli 6 kohase taotlusega.

(10) Arvestades määruse (EÜ) nr 396/2005 artikli 10 kohase põhjendatud arvamuse vastuvõtmist pärast määruse artikli 12 lõike 1 kohase põhjendatud arvamuse vastuvõtmist ning imasaliili metaboliitide R014821, FK-772 ja FK-284 puhul tuvastatud mürgisusprobleemide horisontaalset laadi, palus komisjon ametil vastavalt ajakohastada oma põhjendatud arvamust imasaliili jääkide kehtivate piirnormide kohta vastavalt määruse (EÜ) nr 396/2005 artiklile 43.

(11) Amet esitas põhjendatud arvamuse, (4) millega ajakohastati imasaliili jääkide kehtivate piirnormide läbivaatamist, tuginedes uuele toksikoloogilisele teabele.

(12) Kõnealuses põhjendatud arvamuses määras amet samad jääkide piirnormid nagu määruse (EÜ) nr 396/2005 artikli 12 kohases põhjendatud arvamuses, välja arvatud tsitrusviljade, melonite ja loomsete toodete puhul. Nende toodete puhul ei teinud amet ettepanekut jääkide piirnormide kohta, sest ei suutnud lõpule viia metaboliidi R014821 toksikoloogiliste omaduste hindamist.

(13) Komisjoni rakendusmäärusega (EL) nr 705/2011 (5) pikendati imasaliili heakskiitu kooskõlas Euroopa Parlamendi ja nõukogu määruse (EÜ) nr 1107/2009 (6) artikli 13 lõikega 2. Kuigi kõnealuse määruse vastuvõtmisele eelnenud riskihindamises leidis amet, et metaboliidi R014821 toksikoloogiliste omaduste suhtes esineb ebakindlust, (7) ei olnud heakskiitmise tingimused riskijuhtimise etapis selles suhtes piiratud. Määruse (EÜ) nr 396/2005 artikli 6 kohase taotlusega esitatud lisateave metaboliidi R014821 toksikoloogiliste omaduste kohta ei lahendanud ebakindluse probleemi täielikult, kuid ei suurendanud ka ohutaset. Riskijuhtimise seisukohast on järjekindel ja asjakohane kehtestada jääkide piirnormid nende toodete jaoks, mille puhul amet on määruse (EÜ) nr 396/2005 artikli 12 kohases põhjendatud arvamuses tuletanud jääkide piirnormid, mis ei tekita määruse (EÜ) nr 396/2005 II lisa kohaseid probleeme tarbijakaitsega, praegusel tasemel või ameti poolt määratud tasemel.

(14) Ameti põhjendatud arvamustes võeti arvesse kehtivaid CXLe. CXLe, mis on liidu tarbijate jaoks ohutud, võeti arvesse jääkide piirnormide kehtestamisel.

(15) Toodetele, mille puhul töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordil kohaldatavaid jääkide piirnorme ega CXLe, tuleks jääkide piirnormiks kehtestada konkreetne määramispiir või vaikeväärtus kooskõlas määruse (EÜ) nr 396/2005 artikli 18 lõike 1 punktiga b.

(16) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Laborid tegid järelduse, et teatavate toodete puhul muudab tehnika areng vajalikuks konkreetsete määramispiiride kehtestamise.

(17) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(18) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi arvesse võetud.

(19) Seepärast tuleks määrust (EÜ) nr 396/2005 vastavalt muuta.

(20) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijakaitse kõrge tase on tagatud.

(21) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(22) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete suhtes, mis on toodetud liidus või imporditud liitu enne 16. aprilli 2020, välja arvatud greipfruudid, apelsinid, õunad, pirnid, astelpihlakad, banaanid, kartulid ja veisemaks.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 16. aprillist 2020.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 25. september 2019 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet, „Review of the existing maximum residue levels for imazalil according to Article 12 of Regulation (EC) No 396/2005“ (imasaliili jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal 2017; 15(9): 4977.

(3) Euroopa Toiduohutusamet, „Modification of the existing maximum residue levels for imazalil in various commodities“ (imasaliili jääkide kehtivate piirnormide muutmine eri toodete puhul), EFSA Journal 2018; 16(6): 5329.

(4) Euroopa Toiduohutusamet; „Reasoned opinion on the review of the existing maximum residue levels for imazalil according to Article 12 of Regulation (EC) No 396/2005 following new toxicological information“ (põhjendatud arvamus imasaliili jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12 uue toksikoloogilise teabe alusel), EFSA Journal 2018; 16(10): 5453.

(5) Komisjoni 20. juuli 2011. aasta rakendusmäärus (EL) nr 705/2011, millega kiidetakse heaks toimeaine imasaliil kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 190, 21.7.2011, lk 43).

(6) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(7) Euroopa Toiduohutusamet, „Conclusion on the peer review of the pesticide risk assessment of the active substance imazalil“ (järeldus toimeaine imasaliili pestitsiidina kasutamise riskihindamist käsitleva vastastikuse eksperdiarvamuse kohta), EFSA Journal 2010; 8(3):1526.